瓶水生數花須臾有蜂來集感而賦詩
作者：郭印
朝代：宋

paragraphs: 折花養瓶水，老眼聊自怡。
案置須臾間，游蜂已著枝。
嗅香起還泊，{甍瓦=羽}{甍瓦=羽}動天機。
不知何方來，神速乃如斯。
宇宙一氣通，萬類不相違。
石虎没勁矢，竹龍化清陂。
矧兹抱靈識，倐與吾心期。
吾心未専寂，舉念物先知。
千生風輪轉，都緣愛欲移。
勉哉學坐忘，宜默同木雞。
無中産物象，顯晦隨所之。
超然合大空，鬼神莫能窺。